# Die Schedelsche Weltchronik (deutsch):155

| 154 <<<Vorheriges Blatt | Die Schedelsche Weltchronik Blatt CLV | Nächstes Blatt>>> 156 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLIV verso:

JOducus der heillig aynsidler was diser zeit an tugenten beru$^e$mbt. vnd wiewol er des konigs von brittania sun was. yedoch verschmehet er konigcliche ere vnnd werltlich geprengk vnd gienge in die wu$^e$stnus. darinn er langzeit heilligclich lebet vnd ist darnach an vil wunderzaichen scheinende seligclich gestorben.
EGeltrudis die konigin zu engelland ist deser zeit beru$^e$mbt gewest. die was dreyen mannen verlobt vnd blibe dannoch iunckfraw. Ir leichnam wardt in dem aylften iar nach der begrebnus noch also vnuerwesen gefunden.
Aurea die heilligst iunckfraw sant Eligii oder Loy des bischofs iungerin hat diser zeit zu paryß in zucht heilligkeit vnd sundrer geduldt gereichßnet. Sie was von edeln eltern geporn. Sant eligius hat sie von irer heilligkeit vnd klu$^o$gheit wegen vber drey hundert iunckfrawen gesetzt.
FOrseus eins konigs von hibernia sun hat diser zeit mit sambt zwayen brudern nach verschmehung des geprengks seins konigreichs ain closterlich wesen angenomen. Der pawet ein closter vnd vnlang darnach als sein bru$^e$der geweyhet wurden do verschiede er seligclich. vber vier iar darnach wardt von den bischofen eligio vnd anßberto sein leichnam enoinicherlay zerfaulung erhebt.
OSwaldus ein konig des volcks nordmannorum wardt im ersten iar des kaisers heracleonis von penda dem konig meciorum ertödtet. Der het vo$^e$lcker virerlay gezu$^e$ngs in seiner gehorsam. nemlich die pictauischen. sco$^e$tischen. brittannischen vnd engellendischen. Sein rechte hand damit er vil almu$^o$sens gegeben hat ist noch hewt bey tag mit dem arm hawt vnd geadere vnuerwesen vorawgen vnnd doch das vbrig des leibs gantz veraschert. welche hand zu bembaburch fu$^e$r ein wunderwerck gezaigt wurdt.
GErtrudis die heillig starb im .xxi. iar des kaisers constantis vnd was ein tochter ytte der wittiweu des konigs pipini. die auß eingebung des hailligen Amandi ein closter pawet. dnd dise iunckfrawen Gertrudem ir tochter dar ein setzet. An dem tag irs sterbens erschine sie einer abbtissin zu Tryer die ir gu$^o$te kuntschaft het vnnd verku$^e$ndet ir iren seligen abschaid. sie leu$^e$chtet in vil wunderwercken.
LEodogarius der bischoff wardt zu den zeitten constantini des kaisers durch Ebronium den schalckhaftigsten mann (den Theodoricus der konig wider zu gnaden name) mit mancherlay peynigung gequelet. gehungert. gekerkert vnd nach außgrabung seiner awgen. nach zerschneidung seiner fersen. vnnd nach abschneydung seiner zungen vnnd lebbsen enthawbtet. Nach seinem tod leu$^e$chtet er an vil wunderzaichen.
VIgilius der antisiodorensisch bischoff edler gepurt vnd an heiligkeit fu$^e$rscheinperer hat dasselb bistthumb .xxvi. iar werwesen. vnd daselbst vor der statt vnser lieben frawen kirchen mit eim closter vnd einem spital gepawt. Er wardt von seiner heilligkeit wegen als ein hasser der feynd der gerechtigkeit von eim genant Warachonus des konigs zu fradckreich ambtman in eim waldt erto$^e$dtet. Derselb warachon’ wz ein nachkomen Ebronii der Leodegarium verfolget. Derselb Ebronius wardt gesehen dz ine die teufel gein hell tru$^o$gen. Als aber vigilius durch die statt Senona anhaym gefu$^e$ert wardt do zerbrachen die ketten der gefangnen vnd giengen frey auß den kerckern vnd brachten die ketten zu seiner vorgenanten kirchen.

## CLV recto:

CEsarea die ko$^e$nigin persarum ist diser zeit von irem ko$^e$nigreich perfide vnwissend irs gemahels des ko$^e$nigs mit kleiner anzal irer getrewen vnd gehaymen in sundrer klaidung von lieb wegen cristenlichs glawbens außgezogen vnd gein constantinopel kommen. nach cristi gepurt sechßhundert vnnd in dem drey vnd achtzigisten iar. die wardt von dem kaiser erlich empfangen. vnd vber ettlich tag darnach (als sie begeret) getawft vnd von der kaiserin auß dem tawff gehebt. Als solchs an den ko$^e$nig persarum gelanget do schicket er eylends sein botschafter gein constantinopel sein weib von dem kaiser widerzefordern. do sprach der kaiser es steet in der ko$^e$nigin wilku$^e$r zebleyben oder anhayms zeziehen. Als die ko$^e$nigin darumb gefragt ward do sprach sie. sy wolt nymmermer anhaym keren es neme dann der ko$^e$nig den cristenlichen namen an sich. do kom der ko$^e$nig alßpald mit viertzigtausent menschen gein constantinopel vnd wardt vom kaiser auß dem tawff gehebt vnd in dem recht cristenlichen glawben bestetigt vnd von dem kaiser mit vil gaben vnd schanckungen vereeret. vnd also keret er mit seiner gemahel der ko$^e$nigin fro$^e$lich wider haym in sein konigreich.
ROtharis der longobardisch konig hat nach arioaldum seinem vorfarn .xve. iar geregirt. vnd wiewol er mir vil tugenten begabet was so was er doch mit der arrianischen mackel beflecket vnd zohe auch alle longobardos gehling darein. also das er in seinen stetten zwen bischoff einen cristenlichen vnd einen arrianischen. In ritterlichen vnd streits sachen was er fu$^e$rtreffenlich vnd anschlegig das er ettruriam vnnd liguriam mit den meer gegenden bis gein massiliam in seinen gewalt bracht. Er was auch also sinnreich das er die gesetzt die er allain durch gedechtnus in geprauch vnnd vbung het in ein ordnung eins bu$^o$chs bracht. dann die longobardi waren dauor on gesetz gewesen .lxxi. iar. Zu letst het theodor’ der kaiserlich verweser oder anwalt in welschem land einen streit mit disem rothare do verlore theodorus sibentausent mann vnd rotharis starb on su$^e$ne.
ROdoaldus regiret nach ime fu$^e$nff iar. dem wardt Theodalinde der ko$^e$nigin tochter verheyrat. der doch in flaischgirigkeit also versencket was das er in eebruch eins weibs begriffen vnd von irem mann erstochen wardt.
ARipertus der konig nach ime regiret .ix. iar vnd pawet zu papia ein scho$^e$ns gotzhaws in der ere vnsers haylands vnd starb vnd ließ zwen su$^e$n. partheritem vnd gundibertum nachkomen am ko$^e$nigreich. Zu$^o$ denselben zeitten hielten die longobardi mit den ro$^e$mern vnd rauennern allenthalben frid. aber sie bewegten allerlay auffru$^o$r vnderainander. Als nw Grimoaldus der Beneuentanisch hertzog der longopardier verstund das die zwen obgenanten bru$^e$der zwaytrachtig waren do kom er mit großem volck gein papiam. daselbst veriaget er partheritem den iungen ko$^e$nig auß der statt vnd vertribe gundibertum seinen bru$^o$der auß mayland. Als aber solch zwytracht an Clodoueum den ko$^e$nig zu franckreich gelanget do sendet er vil volcks in welsche land. die wurden von Grimoaldo hindersich getriben. Ettlich schreiben das sich die Longopardi in zukunft der Gallier in ein gerichte flucht gestellt vnd in irer wagenburg vnd heergeleger vil weins gelaßen vnd sich nit ferne von danne in ein heimlichs geleger verborgen hetten. do waren die gallier in der wagenburg des weins fro$^e$lich. ersattiget vnd mit schlaf beschweret vnd also als das vih erschlagen worden.
GRimmoaldus der zehend Longobardisch ko$^e$nig regiret .ix. iar. In disem ko$^e$nig sind vil scheinperer gabe des leibs vnd gemu$^e$ets gewesen. dann er was an klu$^o$gheit vnd teten in handlungen nit allain anhayms. sunder auch außerhalb wolgeschikt vnd tu$^e$glich. Er het ein mittelmessige person. starcken leib. kales hawbt. langen part von sinnen vnd leib tatig vnd behend. Als er ime zu der adern am arm gelaßen vnd mit eim bogen ein tawben geschoßen het do. plu$^o$tet die adern an vnderlaß bis er starb.
NAch absterben constantii des kaisers komen die sarraceni mit großer schiffung vnd beku$^e$mmerten die statt Suracuse vnd die gantzen inseln vnd komen mit rawb wider gein alexandriam vnd brachten auch mit ine die gezierde der statt rom von dannen. die Constantius daselbsthin gefu$^e$ert het.
DAgobertus der ku$^o$nig zu franckreich ein man listiger sinnreichigkeit mit rat vnd tat schickerlich vnd behend starb vmb dise zeit. Deß sele auß den henden der teu$^e$fel erledigt wardt mit hilff dionisii vnd mauritii des marterers vnd martini des beichtigers. die er dann alweg als sein patronen vnnd fu$^e$rsprecher in seinem leben geeret het. Er regiret .xxxiiii. iar vnd het ein ewige feintschafft mit den engellendischen. vnd thet durch beystand des kaisers eraclii alle iuden in seinem ko$^e$nigreich tawffen.